b'\n_START_ARTICLE_\nVery Large Array\n_START_SECTION_\nRadioteleskooppien kuvaus\n_START_PARAGRAPH_\nObservatorio koostuu 27 itsen\xc3\xa4isest\xc3\xa4 lautasantennista. Antennien halkaisija on 25 metri\xc3\xa4 ja kukin painaa 209 tonnia. Antenneja voi siirrell\xc3\xa4 erilaisiin asetelmiin erityisell\xc3\xa4 junalla niiden vieress\xc3\xa4 kulkevia raiteita pitkin. Raiteet on rakennettu Y:n muotoon, jossa jokainen haara on 21 kilometri\xc3\xa4 pitk\xc3\xa4. Normaalisti k\xc3\xa4ytettyj\xc3\xa4 asetelmia on nelj\xc3\xa4, ja niiden v\xc3\xa4lill\xc3\xa4 vaihdetaan noin kolmen tai nelj\xc3\xa4n kuukauden v\xc3\xa4lein. Pienimm\xc3\xa4ss\xc3\xa4 asetelmassa kaikki antennit ovat vain n. 600 metrin s\xc3\xa4teell\xc3\xa4 keskipisteest\xc3\xa4. Laajin asetelma puolestaan mahdollistaa apertuurisynteesi-interferometrian maksimissaan 36 kilometrin kannalla, jolloin teleskooppij\xc3\xa4rjestelm\xc3\xa4ll\xc3\xa4 saavutetaan 0.04 kaarisekunnin erotuskyky.\n_START_SECTION_\nTieteellinen rooli\n_START_PARAGRAPH_\nVLA on monik\xc3\xa4ytt\xc3\xb6inen observatorio, joka on suunniteltu tutkimaan lukuisia erilaisia t\xc3\xa4htitieteellisi\xc3\xa4 kohteita, kuten radiogalakseja, kvasaareita, pulsareita, supernovaj\xc3\xa4\xc3\xa4nteit\xc3\xa4, gammapurkauksia, radiot\xc3\xa4hti\xc3\xa4, Aurinkoa ja planeettoja, astrofysikaalisia masereita, mustia aukkoja, t\xc3\xa4htienv\xc3\xa4linen ainetta ja t\xc3\xa4htienv\xc3\xa4list\xc3\xa4 vetykaasua._NEWLINE_Populaarikulttuurin kuvauksista huolimatta VLA:ta ei k\xc3\xa4ytet\xc3\xa4 SETI-ohjelmassa.\n_START_SECTION_\nPopulaarikulttuurissa\n_START_PARAGRAPH_\nVLA on esiintynyt lukuisissa elokuvissa. Tieteiselokuvassa Ensimm\xc3\xa4inen yhteys keskeisess\xc3\xa4 roolissa oli fiktiivinen radio-observatorio, jonne sijoittuvat ulkokohtaukset kuvattiin VLA:lla.'